ועדת החוקה, חוק ומשפט, כנסת 16, פרוטוקול מספר 449, 2005-03-21 10:10

מיכאל איתן: אנחנו דנים כעת בהצעת חוק שמטפלת בחילוט רווחים מפרסומים שעניינם עבירות.

מיכאל איתן: אני מקדם בברכה קבוצה של סטודנטים של אוניברסיטת תל אביב, שבאו להיות נוכחים בישיבה.

מיכאל איתן: הודעתי לקבוצה הראשונה שהם יכולים להיכנס לאתר האינטרנט שלנו ויש שם שידור של הישיבה.

מיכאל איתן: הם יכולים לצפות בישיבה.

מיכאל איתן: דרך האתר אתם גם יכולים להקליד שאלות, וזה מגיע הנה, בזמן אמיתי.

ניסן סלומינסקי: ועדיין זה לא דומה - ויהיו עיניך רואות את מורך.

מיכאל איתן: תאמין לי שדרך האינטרנט הם יכולים לעשות דברים שהם לא יכולים לעשות מכאן, כמו, למשל – להציג שאלות ללא הרמת יד וללא בקשת רשות.

מיכאל איתן: הם מקלידים, וזהו.

מיכאל איתן: הם גם שותפים לדיון.

ניסן סלומינסקי: הבעיה היא התשובה לא השאלה.

מיכאל איתן: אני אתן עדיפות לשאלות מהאינטרנט, הנה, אני מודיע בזאת לכל הציבור – שאני נותן עדיפות לשאלות מהאינטרנט.

מיכאל איתן: נתן מקבל אותם, אני מקבל אותם ועונה.

ניסן סלומינסקי: אז אם ככה אנחנו מסבירים להם - גם חברי הכנסת העדיפו את האינטרנט על לבוא לפה.

מיכאל איתן: אנחנו דנים בהצעת חוק, מכינים לקריאה שניה ושלישית.

מיכאל איתן: אנחנו נמצאים בשלבי סיום.

מיכאל איתן: ההצעה דנה ברווחים מפרסומים שעניינם עבירות, כלומר- עבריינים שמנצלים את העובדה שהם ביצעו עבירה, מתראיינים לאמצעי התקשורת, מפרסמים ספרים וכל מיני פרסומים אחרים, שעליהם הם מרוויחים כספים.

ניסן סלומינסקי: אתי אלון, אופנובק.

אברהם רביץ: לא מדובר על פרסומי תועבה, כשלעצמם.

קריאה: לא.

מיכאל איתן: אנחנו דנים בסעיף 3 להצעת החוק, שמדבר על התיישנות : "לא תוגש בקשה לפי סעיף 2(א)...." – סעיף 2(א) זה הסעיף שמדבר על כך שבא כוח היועץ המשפטי לממשלה יכול לבקש מבית משפט מחוזי לחלט רווחים.

מיכאל איתן: ונאמר: לא תוגש בקשה כזו אם הפרסום נעשה למעלה מ- 5 שנים מיום ההרשעה, או אם הפרסום נעשה למעלה מ- 3 שנים מיום סיום ריצוי מאסר בפועל – לפי המאוחר.

מיכאל איתן: "(ב) לא תוגש בקשה לפי סעיף 2(א) אם חלפו 5 שנים מיום הפרסום".

קרן וינשל: יש לי כבר שתי הסתייגויות, של חברי כנסת שלא נמצאים פה.

מיכאל איתן: מה עם לשכת עורכי הדין?

מיכאל איתן: מה הם רוצים?

אברהם לנדשטיין: לשכת עורכי הדין רוצה לומר שהסעיף הזה איננו מדתי, וההתיישנות הנקובה בו היא בהחלט לא יעילה.

אברהם לנדשטיין: על פי הסעיף הזה, למשל - יגאל עמיר כבר יכול לכתוב ספר, כי חלפו כבר 5 שנים מאז ההרשעה - -

קרן וינשל: אבל יש גם "לפי המאוחר".

קרן וינשל: הוא עדיין בכלא.

אברהם לנדשטיין: מישהו אחר כבר יכול לכתוב.

אברהם לנדשטיין: למשל – האופנובנק.

קרן וינשל: זה נכון.

אברהם לנדשטיין: ההתרשמות היא שאם העונש יהיה קל והעבירה היא עבירה של פשע, שזו היתה - - הרי שבמקרה שבית המשפט נקב בעונש קל, עדיין יוכל העבריין להינות מפירות העבירה, ומשום כך – אנחנו צריכים להגדיל את משך ה- -

מיכאל איתן: טוב.

מיכאל איתן: הלאה.

מיכאל איתן: מה ההסתייגויות?

קרן וינשל: ההסתייגות של חבר הכנסת נסים זאב אומרת שהסעיף הזה של ההתיישנות לא יחול על עבריינים סדרתיים.

קרן וינשל: כלומר- אם מדובר באנס סדרתי, למשל, שהורשע בכמה מעשים, לא תהיה התיישנות.

קריאה: כל פעם שהוא עושה משהו – זה מעורר מחדש את הספירה.

קרן וינשל: זה ברור.

קרן וינשל: אתה רוצה לעבור על כל ההסתייגויות ולהצביע עליהן?

מיכאל איתן: אני רוצה לעבור על כל החוק, נסיים, ואז נצביע על כל הסתייגות בנפרד.

מיכאל איתן: אני קורא: "דיון במעמד הצדדים 4.

מיכאל איתן: דיון בבקשה לפי סעיף 2(א) יתקיים במעמד בא כוח היועץ המשפטי לממשלה ובמעמד האדם שרווחי העבירה שהפיק הם נושאי הבקשה, או בא כוחו.

מיכאל איתן: זכות נפגע העבירה להביע עמדה 5.

מיכאל איתן: (א) במקרים שבהם ישנו נפגע עבירה שניתן לאתרו בשקידה סבירה בנסיבות העניין, ימסור בא כוח היועץ המשפטי לממשלה לנפגע העבירה הודעה על בקשה שהוגשה לפי סעיף 2(א), ועל זכותו של נפגע העבירה כאמור בסעיף קטן (ג).

מיכאל איתן: (ב) בית המשפט שאליו הוגשה בקשה לפי סעיף 2(א), רשאי להורות על פרסום דבר הנגשת הבקשה בדרך שיקבע.

מיכאל איתן: (ג) נפגע העבירה שביקש זאת, זכאי שתינתן לו הזדמנות להביע את עמדתו בעניין בקשה לפי סעיף 2(א), בפני בית המשפט הדן בבקשה.

מיכאל איתן: העברת רווחי העבירה לנפגע העבירה 6.

מיכאל איתן: (א) חולטו רווחי העבירה לפי סעיף 2(א), ולאחר מכן הציג נפגע העבירה פסק דין לפיצויו בפני גורם שקבע לענין זה שר האוצר, ישולם לנפגע מאוצר המדינה סכום הפיצוי שנקבע בפסק הדין לפיצויו ושטרם מומש, אך לא יותר מהסכום שחולט".

קרן וינשל: זו הסיבה שיש לנפגע עבירה גם זכות להביע עמדה.

קרן וינשל: בין השאר – זה הסעיף הזה

מיכאל איתן: אני ממשיך בקריאה: "(ב) אין בסעיף זה או בסעיף 2(ב) בכדי לגרוע מזכותו של נפגע העבירה לממש את פסק הדין לפיצויו לפי כל דין, ואולם לא יועבר לנפגע העבירה סכום מעבר לסכום שנקבע בפסק הדין לפיצויו.

מיכאל איתן: סמכות למתן סעד זמני 7.

מיכאל איתן: (א) בית המשפט שאליו הוגשה בקשה לפי סעיף 2(א) רשאי, לפי בקשה של פרקליט מחוז, ליתן צו זמני, בדבר מתן ערבויות, צו מניעה, צו עיקול או הוראות אחרות, לרבות הוראות לאפוטרופוס הכללי או לאדם אחר בבר ניהול זמני של רווחי העבירה (להלן- צו זמני); בית משפט רשאי ליתן צו זמני אם נוכח כי קיימות ראיות לכאורה להוכחת עילת חילוט וכי אי מתן הצו יכביד על מימוש החילוט.

מיכאל איתן: "

קרן וינשל: הסעיף הזה הוא תשובה לחבר הכנסת רשף חן שטען שאפשר יהיה תמיד לברוח מהחילוט הזה.

קרן וינשל: כלומר – יש סמכות למתן צו זמני.

מיכאל איתן: "(ב) בית המשפט רשאי ליתן צו זמני במעמד צד אחד, אם נוכח שיש חשש לעשייה פעולה מיידית ברווחי העבירה, וכי קיום דיון במעמד הצדדים יסכל את מתן הצו; תוקפו של הצו זמני, שניתן במעמד צד אחד, לא יעלה על עשרה ימים, והבקשה תישמע במעמד הצדדים בהקדם האפשרי ותוך תקופת תוקפו של הצו; בית המשפט רשאי, מנימוקים שיירשמו, להאריך את תקפו של צו זמני שניתן במעמד צד אחד לתקופות נוספות ובלבד שהתקופה הכוללת לא תעלה על שלושים ימים מיום מתן הצו.

מיכאל איתן: "

ניסן סלומינסקי: כן, כדי לאנוס את כולם להגיד - - כי יש כאן גם חובה שהשופט ייקבע זמן, ובתוך הזמן הזה, כדי לקיים את הדיון ולהפוך את הצו מזמני לקבוע.

מיכאל איתן: רציתי להעיר לאוזניי האורחים - שלא תחשבו שאנחנו קוראים את הזה בפעם הראשונה.

מיכאל איתן: זו הקראה לפני הצבעה.

מיכאל איתן: אני ממשיך בקריאה: "(ג) החליט בית המשפט ליתן צו זמני, יקבע את סוג הצו, היקפו, תנאיו ומשך תוקפו והכל במידה שאינה עולה על הנדרש כדי להשיג את מטרות הצו הזמני.

מיכאל איתן: (ד) נתן בית המשפט צו זמני ולא חולטו רווחי העבירה לפי חוק זה, רשאי בית המשפט להורות שמי שניזוק בשל צו כאמור יפוצה מאוצר המדינה".

ניסן סלומינסקי: זה כבר מדבר על רשויות החוק שלא יזלזלו בצווי בית המשפט.

מיכאל איתן: רשלנות, לא?

קרן וינשל: זו לא תמיד תהיה רשלנות.

קרן וינשל: זה הסטנדרט שתמיד אנחנו כותבים בסעד זמני.

רביד דקל: - - של ראיות לכאורה, שעל פיהם נקבע הסעד הזמני.

מיכאל איתן: אני ממשיך בקריאה: "(ה) בית משפט רשאי לדון מחדש בצו זמני שנתן אם ראה כי הדבר מוצדק בשל נסיבות שהשתנו או עובדות חדשות שהתגלו אחר מתן הצו הזמני.

מיכאל איתן: רכוש שאין לחלטו והבטחת אמצעי מחיה ומגורים 8.

מיכאל איתן: (א) בית המשפט לא יצווה על חילוט רווחי העבירה, כולם או חלקם, שהם בגדר מיטלטלין שאינם ניתנים לעיקול לפי סעיף 22 לחוק ההוצאה לפועל, התשכ"ז-1967.

מיכאל איתן: (ב) בית המשפט לא יצווה על חילוט רווחי העבירה, כולם או חלקם, אלא אם כן נוכח שלבעל הרכוש שיחולט ולבני משפחתו הגרים עמו יהיו אמצעי מחיה סבירים ומקום מגורים סביר.

מיכאל איתן: ערעור 9.

מיכאל איתן: על החלטות בית המשפט לפי חוק זה ניתן לערער בתוך 45 ימים מיום מתן ההחלטה בדרך שמערערים על החלטה בעניין אזרחי; ערעור על החלטה בעניין צו זמני יידון לפני שופט אחד".

קרן וינשל: זה סעיף חדש שלא הוסף בעבר.

קרן וינשל: הסעיף של הערעור.

מיכאל איתן: ההמשך: "ביצוע ותקנות 10.

מיכאל איתן: (א) שר המשפטים ממונה על ביצוע חוק זה והוא רשאי להתקין תקנות בכל הנוגע לביצועו.

מיכאל איתן: (ב) שר האוצר ממונה על ביצוע סעיף 6, והוא רשאי להתקין תקנות בכל הנוגע לביצועו.

מיכאל איתן: (ג) תקנות לפי חוק זה טעונות אישור ועדת החוקה, חוק ומשפט של הכנסת.

מיכאל איתן: שמירת דינים 11.

מיכאל איתן: אין בהוראות חוק זה כדי לגרוע מתוקפו של חוק אחר הקובע חילוט.

מיכאל איתן: תחולה 12.

מיכאל איתן: הוראות חוק זה יחולו על רווחי עבירה שהופקו מפרסום שנעשה לאחר יום תחילתו של חוק זה, ובלבד שהרווחים נתקבלו אחרי יום התחילה כאמור".

אברהם רביץ: סעיף 8 לא צריך להיות קצת יותר ברור?

קרן וינשל: זה לקוח מהוראות החילוט אני אסביר אותו.

קרן וינשל: זה אומר שאי אפשר לחלט דברים כמו תשמישי קדושה שאנשים משתמשים בהם, מיטה או אוכל - -

אברהם רביץ: לא, לא.

אברהם רביץ: כאן מדובר על פרנסה של המשפחה - 8 (ב).

ניסן סלומינסקי: התלבטנו הרבה בנושא הזה.

קרן וינשל: כן.

קרן וינשל: בהתחלה לא רצו להוסיף את זה.

קרן וינשל: הוועדה רק צריכה לחשוב שאם אנחנו משנים את הניסוח כאן זה יכול להשפיע גם על הפרשנות של כל הסעיפים המקבילים שיש בחוקי חילוט אחרים.

ניסן סלומינסקי: זה בא מחוקי חילוט אחרים?

קרן וינשל: כן, כן זה סעיף סטנדרט של חילוט.

אברהם רביץ: בתקנות - - אם יהיה צורך.

קרן וינשל: כן.

קרן וינשל: בתקנות יש כאן הסמכה - -

מיכאל איתן: נעבור להסתייגויות.

קרן וינשל: כן.

קרן וינשל: לסעיף 1 - חבר הכנסת יצחק לוי מציע שבהגדרה של "רווחי עבירה" המילים "דבר שעניינו עיקרי" – תימחקנה.

קרן וינשל: כלומר, כל פרסום שכולל איזשהו פרט הכי קטן יכול להיחשב בהגדרה של רווחי עבירה.

קרן וינשל: זו ההסתייגות שלו.

מיכאל איתן: זה קצת מרחיק לכת.

מיכאל איתן: אנחנו מנסים לאזן בין חופש הביטוי, כי אי אפשר לסגור לגמרי לאנשים את הפה.

ניסן סלומינסקי: נניח שהוא יפרסם ספר על נושא אחר, ובתוך הספר, בקורות החיים שלו הוא יכתוב גם שבתאריך מסוים הוא הורשע, או עשה משהו, נניח - שלא יהיה מצב שאז אני אגיד שכל הספר נפסל.

מיכאל איתן: מי בעד קבלת ההסתייגות?

מיכאל איתן: אין.

מיכאל איתן: מי נגד?

מיכאל איתן: – 2 נגד.

מיכאל איתן: תודה.

מיכאל איתן: ההסתייגות נפלה.

קרן וינשל: חבר הכנסת רשף חן הציע למחוק את המילים, בהגדרה של "רווחי עבירה" שהרווח נמצא בחזקתו, בשליטתו או בחשבונו".

קרן וינשל: הוא חשב שזה יגרום לבריחה של הרווחים.

קרן וינשל: בתשובה לזה אנחנו שמנו את הסעיף שנתן סעד זמני.

ניסן סלומינסקי: מה היתה ההצעה האחרת?

ניסן סלומינסקי: אם לא זה - מה כן לכתוב?

קרן וינשל: כלום.

קרן וינשל: לא משנה אצל מי זה נמצא- אפשר לחלט.

קרן וינשל: גם אם הוא העביר את זה כבר למישהו אחר - לי זה נראה מרחיק לכת בצורה מאד קיצונית.

אברהם רביץ: אם מישהו היה חייב למישהו אחר - - ראוי מלכתחילה.

מיכאל איתן: יש סעד זמני.

אברהם רביץ: נניח שחלק מהרווחים נמסרו לבעל חוב שלו מי אומר שאנחנו קודמים?

ניסן סלומינסקי: המדינה יכולה לחסום את המעבר, אבל אם הוא כבר העביר, היא לא חסמה - -

קרן וינשל: בנקודה הזו יש טענה שאני מעלה בכל ישיבה- של הטוענים לזכות ברכוש, שבחוקי חילוט אחרים יש אפשרות לטוענים לזכות ברכוש שבית המשפט חייב גם להודיע להם שיש את הדיון הזה, והם יכולים להגיע לדיון ולטעון - -

מיכאל איתן: נכון.

מיכאל איתן: יכול להיות שהם קודמים.

קרן וינשל: אז כאן הוועדה החליטה מספר פעמים שלא תהיה זכות כזו, שלא תהיה חובה לבית המשפט או ליועץ המשפטי לממשלה להודיע על החילוט לטוענים לזכות ברכוש.

קרן וינשל: רק לנפגעים.

קרן וינשל: אני – נגד.

קרן וינשל: אני כל פעם טוענת נגד זה.

אברהם רביץ: אבל נניח שהוא יודע.

אברהם רביץ: אנחנו לא חייבים להודיע, אבל הוא יודע והוא בא.

ניסן סלומינסקי: אז בזמנו דיברנו על זה שכל הרעיון הוא שלא המדינה קודמת אלא שהעובר עבירה- אסור לו ליהנות.

ניסן סלומינסקי: ברגע שאתה מעביר לבעל החוב שלו הוא הרי ניהנה, בעקיפין.

ניסן סלומינסקי: אז הרעיון הוא שזה לא יהיה שלו.

אברהם רביץ: אבל השאלה היא על פי דין - זה שלו או לא שלו?

אברהם רביץ: הרעיון העקרוני הוא שאם הוא חייב למישהו הוא בעצם משועבד לו - -

ניסן סלומינסקי: אבל כשהמדינה מחלטת את זה, הכוונה היא שהמדינה אומרת - זה לא שלך, בכלל, אלא אם כן הוא העביר, בפועל, אז זה אבוד.

ניסן סלומינסקי: אם הוא העביר בפועל, זה הסעיף שאומר - עזבו.

ניסן סלומינסקי: אבל כל זמן שהוא לא העביר, זה לא שלו.

ניסן סלומינסקי: מראש המדינה מודיעה : הכסף לא שלך.

ניסן סלומינסקי: אם הוא העביר בפועל - זה כבר אבוד.

ניסן סלומינסקי: הוא העביר.

ניסן סלומינסקי: אבל אם לא – הכסף לא שלו.

מיכאל איתן: הדיון הסתיים.

מיכאל איתן: מי בעד קבלת הצעתו של חבר הכנסת רשף חן?

מיכאל איתן: –אין.

מיכאל איתן: מי נגד – 2 מתנגדים.

מיכאל איתן: ההצעה נפלה.

קרן וינשל: לסעיף 2 -הרב יצחק לוי רצה שהבקשה לחילוט תוכל להיות מוגשת על ידי כל אחד, ולא תהיה מוגבלת לבא כוח היועץ המשפטי לממשלה.

אברהם רביץ: מה זה כל אחד?

קרן וינשל: כל אדם.

קרן וינשל: כל אדם יוכל לבקש מבית המשפט לחלט לטובת המדינה.

קרן וינשל: המחשבה שלנו היתה שהאנשים יפנו ליועץ המשפטי - -

מיכאל איתן: מי בעד קבלת ההסתייגות?

מיכאל איתן: אין.

מיכאל איתן: מי נגד?

מיכאל איתן: – 3.

מיכאל איתן: ההסתייגות לא התקבלה.

קרן וינשל: חבר הכנסת יצחק לוי גם מציע למחוק את המילים "כולם או חלקם".

קרן וינשל: המילים האלה בסעיף אמרו שבית המשפט יכול לקבוע לחלט את כל רווחי העבירה, או רק חלק מהם.

קרן וינשל: יכול להיות שיגיד- במקרה הזה נחלט רק 50% מהרווחים, כי הוא משתקם, וכן הלאה.

מיכאל איתן: מי בעד קבלת ההסתייגות?

מיכאל איתן: - 1 מי נגד?

מיכאל איתן: - 2 ההסתייגות לא התקבלה.

קרן וינשל: חבר הכנסת נסים זאב -לסעיף 2 - הציע, למעשה, למחוק את המשפט "..

קרן וינשל: שבית המשפט ישקול את קיומו של ערך חינוכי או שיקומי לפרסום" כלומר, לא להגיד לבית המשפט מה לשקול, להשאיר את זה פתוח.

אברהם רביץ: ישקול ומה?

ניסן סלומינסקי: נניח שהוא בספר לוקח את הדוגמה שלו כדי להראות כמה זה לא טוב, למה זה הביא אותו ולמה זה גרר אותו, כדי שלא יעשו כך.

ניסן סלומינסקי: אבל בסך הכל הוא מוכר את הספר, הוא הנהנה מהספר, והנושא המרכזי היא העבירה שהוא עשה.

ניסן סלומינסקי: נכון שכאן היא באה במובן חיובי, אלא ההפך.

אברהם רביץ: אין איסור לכתוב את הספר.

קרן וינשל: אין איסור, נכון.

קרן וינשל: מדובר על הרווח.

קרן וינשל: ההסתייגות של חבר הכנסת זאב היא למחוק את כל ההתחלה של הסעיף, ולא להגיד מי מגיש בקשה, אבל גם לא להגיד איזה בית משפט.

מיכאל איתן: מי בעד ההסתייגות?

מיכאל איתן: – אין.

מיכאל איתן: מי נגד?

מיכאל איתן: תודה, ההסתייגות לא נתקבלה.

קרן וינשל: לסעיף 3 - הרב לוי הציע להקטין את ההתיישנות.

ניסן סלומינסקי: ועורכי הדין הציעו להאריך.

קרן וינשל: כן.

קרן וינשל: הוא הציע שבמקום 5 שנים מיום ההרשעה זה יהיה 3 שנים מיום ההרשעה, ובמקום – 3 שנים מיום סיום - -

מיכאל איתן: מי בעד ההסתייגות?

מיכאל איתן: - 1 נגד – 2.

מיכאל איתן: תודה.

מיכאל איתן: ההסתייגות לא התקבלה.

ניסן סלומינסקי: לשכת עורכי הדין הציעה להאריך.

אברהם לנדשטיין: אנחנו חושבים על הקולגה שלכם, לשעבר, גונן שגב.

אברהם לנדשטיין: הוא עוד מעט יכול לפרסם ספר.

קרן וינשל: עוד הסתייגות של הרב לוי – במקום שההתיישנות תהיה לפי המאוחר, כלומר, אם היה ריצוי של מאסר בפועל, אז ההתיישנות תהיה מאוחרת יותר, הוא הציע שההתיישנות תהיה לפי המוקדם.

קרן וינשל: אני לא יודעת למה.

אברהם רביץ: ישב 20 שנה, נניח.

אברהם רביץ: אחר כך יש לו התיישנות לעוד 5 שנים.

קרן וינשל: כן.

קרן וינשל: אז הוא מציע שההתיישנות תיגמר כבר אחרי 3 שנים.

אברהם רביץ: יש בזה משהו.

ניסן סלומינסקי: אבל מצד שני יצא מצב הפוך - שמי שיוצא מבית הסוהר מייד יכול לכתוב.

ניסן סלומינסקי: כל הרעיון היה שכשהוא יוצא מבית הסוהר – אז עוד פעם, הנושא עולה.

ניסן סלומינסקי: חכו שהאבק יירד.

ניסן סלומינסקי: שנה או שנתיים אחרי זה כבר ישכחו עוד פעם, ואז תפרסם.

ניסן סלומינסקי: זה כבר לא רלבנטי, כי כבר לא יתנו לך כסף בשביל הפרסום.

ניסן סלומינסקי: אבל בזמן שאתה משתחרר, עדיין הנושא טרי.

ניסן סלומינסקי: לא רוצים שתרוויח אז כסף.

קרן וינשל: הרעיון גם היה שאם העבירה היא מאד חמורה, כמו במקרה של יגאל עמיר, זה יבוא לידי חשבון בהתיישנות.

קרן וינשל: זו היתה ההסתייגות.

מיכאל איתן: מי בעד קבלת ההסתייגות?

מיכאל איתן: – 1 בעד.

מיכאל איתן: מי נגד?

מיכאל איתן: – 2.

מיכאל איתן: תודה.

מיכאל איתן: ההסתייגות לא התקבלה.

קרן וינשל: ההסתייגות האחרונה - של חבר הכנסת נסים זאב, שעבריין סדרתי לא תהיה לו התיישנות.

אברהם רביץ: מה פירוש?

אברהם רביץ: אבל 5 שנים הוא לא היה עבריין.

אברהם רביץ: למה שלא תהיה לו התיישנות?

אברהם רביץ: הוא כבר לא סדרתי.

מיכאל איתן: מי בעד ההסתייגות?

מיכאל איתן: מי נגד?

מיכאל איתן: - 3.

מיכאל איתן: תודה, ההסתייגות נפלה.

מיכאל איתן: אני מקיים הצבעה על החוק.

מיכאל איתן: מי בעד העברה לקריאה שניה ושלישית?

מיכאל איתן: תודה.

מיכאל איתן: עבר פה אחד.

מיכאל איתן: החוק אושר לקריאה שניה ושלישית.

מיכאל איתן: אני מודה לכולם, הישיבה נעולה.